Lichteris su akmens anglių kroviniu prie elektrinės Berlyne
Lichteriai prie laivo borto (apie 1925 m.)
*George Caleb Bingham* (1811-1879) paveikslas „Lichteris iškrauna garlaivį"
**Lichteris** (ol. *Lichter*, iš ol. *lichten* 'iškrauti'; angl. *lighter*) – plokščiadugnė bevariklė barža, skirta kroviniams pervežti iš laivų į krantą ar atvirkščiai. Tradiciniai senieji lichteriai būdavo be variklių, varomi ir vairuojami ilgais irklais.
  
Dabar lichteriais vadinamos baržos, kuriomis pervežami kroviniai iš didžiųjų laivų. Dabartiniai lichteriai variklių neturi arba jų pakanka tik manevravimui – jie pastatyti arba specialiai pritaikyti tam, kad juos būtų galima stumti, neturintys savo varomosios jėgos arba turintys tokią varomąją jėgą, kurios pakanka atlikti trumpus manevrus, kai jie nėra stumiamos vilkstinės dalis. Dabartiniai lichteriai yra vieno triumo, neturi savo įgulos. Jie plačiai naudojami tada, kai krovininis laivas negali priplaukti prie prieplaukos (pvz. didelės grimzlės laivai negali įplaukti į seklų uostą).

Iki maždaug 1960 m. tradiciniai lichteriai buvo būdingi, pvz. Londono uostui. Vėliau juos išstūmė naujos krovinių technologijos.

Dabar lichteriai naudojami ir specialiuose krovininiuose laivuose lichtervežiuose.

Dabar lichteriai skirstomi į tokias rūšis:

* *skystakrūvis lichteris* – laivas, skirtas kroviniams stacionariose talpyklose vežti
* *paprastasis lichteris* ar *krovininis lichteris* – laivas, kuris nėra skystakrūvis lichteris, skirtas kroviniams vežti.
* *laivu pervežamas lichteris* ar *laivinis lichteris* – lichteris, pastatytas taip, kad jį būtų galima pervežti jūrų laivais ir kad juo būtų galima plaukioti vidaus vandenų keliais;

Lichteriams varyti naudojami specialūs lichterių stūmikai (angl. *lighter tug*) – maži, manevringi stumiamieji uosto vilkikai. Jie mažesnio galingumo už tradicinius uosto vilkikus, skirtus dideliems laivams buksyruoti.

Lichteriai perveža tokius krovinius kaip:

* įprastinius generalinius krovinius (angl. *general cargo*)
* tarptautinius jūrinius konteinerius (perveža tiek lichterių triumuose, tiek deniuose)
* judrią techniką (paprastai perveža deniuose)
* vamzdžius ir paketuotą medieną (perveža tiek lichterių triumuose, tiek deniuose)

Konstrukcijos ypatumai
----------------------

Lichteriai paprastai statomi taip, kad jie tiktų būti:

* stumiami upėse vilkstinėmis ar po vieną,
* velkami jūroje po vieną esant didesniam kaip 4 balų bangavimui iki 50 jūrmylių nuo uosto atviroje jūroje ir iki 100 jūrmylių uždarose jūrose.

Laivinių lichterių konstrukcija pritaikyti lichteriams pakelti į lichtervežį ar nuleisti iš jo, įdėti į triumą ar pritvirtinti lichtervežio denyje.

Kai kurie lichteriai turi savo krovimo įtaisus. Dalis lichterių turi sutvirtintus korpusus, todėl gali būti trumpai naudojami vandenyse su smulkiu plaukiojančiu ledu.

Lichterių standartai
--------------------

Tarptautiniuose pervežimuose naudojami lichteriai paprastai standartizuoti.

| Lichterio tipas | Gabaritai (mm) | Keliamoji galia (t) |
| --- | --- | --- |
| LASH | 18750 × 9500 × 4300 | 370 |
| Sea bee | 19718 × 10668 × 5156 | 850 |
| Danube Sea | 38250 × 11000 × 5300 | 1070 |
| BACAT | 16830 × 5330 × 3800 | 140 |
| BACO | 24000 × 9500 × 4060 | 800 |
| Capri 100H | 30500 × 10670 × 3500 | 1000 |
| Capri 200H | 60960 × 10670 × 3450 | 2000 |
| Capri 100C | 30500 × 10670 × 2750 | 720 |
| Trimariner | 61100 × 24000 × 5180 | 7000 |

Nuorodos
--------

1. ↑  Europos Parlamento ir Tarybos direktyva 2006/ /EB, nustatanti techninius reikalavimus vidaus vandenų laivams ir panaikinanti Tarybos direktyvą 82/714/EEB
2. ↑  Minimalūs techniniai reikalavimai laivams, plaukiojantiems Lietuvos respublikos vidaus vandenų keliais Archyvuota kopija 2016-03-04 iš Wayback Machine projekto.